Lene Espersen (KF), 2005-05-19:
Beslutningsforslaget fra Dansk Folkeparti pålægger regeringen inden udgangen af 2005 at fremsætte forslag om ændring af dyreværnsloven, således at det bliver forbudt at slagte og aflive dyr uden forudgående bedøvelse.
Jeg vil indledningsvis gerne takke forslagsstillerne for, at de har taget initiativ til, at vi i dag får lejlighed til at drøfte det her emne.
Som reglerne er i dag, er det den klare hovedregel, at dyr skal bedøves inden slagtning.
Jeg kan i øvrigt bemærke, at aflivning i modsætning til slagtning af dyr ikke forudsætter forudgående bedøvelse efter de gældende regler.
Det er eksempelvis tilladt at aflive dyr med gevær med skarp ammunition uden at bedøve dem først.
Jeg går ud fra, at det ikke er forslagsstillernes hensigt at ændre disse regler om aflivning.
Når det er sagt, vil jeg gerne understrege, at der er god grund til at drøfte de navnlig etiske spørgsmål, som slagtninger uden forudgående bedøvelse giver anledning til.
Det jødiske trossamfund anerkender efter sine religiøse forskrifter kun kød, der stammer fra dyr, som er slagtet uden forudgående bedøvelse.
Det samme gælder visse dele af det islamiske trossamfund.
Rituelle slagtninger uden forudgående bedøvelse har i Danmark været tilladt i mange år.
Det har således været tilladt at slagte efter jødisk ritus i hvert fald siden 1808.
Der foretages imidlertid ikke for øjeblikket rituelle slagtninger uden forudgående bedøvelse i Danmark, idet det eneste slagteri, der de foregående år har foretaget rituelle slagtninger uden forudgående bedøvelse, NV-OX i Slagelse, lukkede i august måned 2004.
Reglerne om rituelle slagtninger uden forudgående bedøvelse er senest blevet skærpet i 1997 på baggrund af anbefalinger fra Det Dyreetiske Råd.
Rådet fandt dengang, at rituelle slagtninger uden forudgående bedøvelse hidtil var foretaget på en måde, der ikke var dyreetisk forsvarlig.
Rådet anbefalede på den baggrund nogle minimumskrav til rituelle slagtninger uden forudgående bedøvelse.
Rådet siger således også i sin nye udtalelse fra i år, at regelændringerne i 1997 har ført til, at rituelle slagtninger uden forudgående bedøvelse siden da er foregået på den mest skånsomme måde.
Rådet er dog samtidig nået frem til, at det ikke længere kan anses for etisk forsvarligt at slagte dyr rituelt uden forudgående bedøvelse.
En sådan udtalelse fra Det Dyreetiske Råd må efter min opfattelse påkalde sig stor opmærksomhed og også give anledning til på ny at overveje, hvorvidt det også fremover skal være muligt at foretage rituelle slagtninger uden forudgående bedøvelse.
I bund og grund handler det vel om, hvad man personligt føler er det rigtige i en sag som denne.
Det Dyreetiske Råd lægger til grund, at rituelt slagtede dyr må antages at føle smerte, hvis ikke de bliver bedøvet før slagtningen.
Det følger samtidig af rådets udtalelse, at der kun er tale om smerte i en meget kort periode, for kvægs vedkommende 3-4 sekunder.
Dette skal ses i sammenhæng med, at vi i mange andre sammenhænge accepterer ordninger, hvor dyr påføres smerte og lidelse.
Det gælder f.eks. jagt og dyreforsøg.
Og det skal sammenholdes med de tungtvejende hensyn, der ligger bag den meget langvarige praksis med at acceptere rituelle slagtninger.
Jeg synes også, at det er værd at understrege, at vi i øvrigt også nu har Det Dyreetiske Råds ord for, at disse slagtninger siden regelændringerne i 1997, og indtil eksportslagteriet NV-OX i Slagelse lukkede sidste år, er foregået på den mest skånsomme måde, når der ses bort fra den manglende forudgående bedøvelse.
Sammenfattende kan jeg sige, at regeringen ikke kan støtte et forbud mod rituelle slagtninger uden forudgående bedøvelse.
Jeg er således heller ikke et øjeblik i tvivl om, at beslutningsforslaget afspejler forslagsstillernes gode intentioner om at forbedre dyrenes velfærd.
Når jeg og regeringen når frem til en anden konklusion end forslagsstillerne, skyldes det altså alene, at vi lægger større vægt på andre hensyn, der også gør sig gældende i denne meget vanskelige sag.